Twee bedrieg maatskappy glo uit R3,3 miljoen(Foto: Bidports.co.za) Adriaan Avenant (41) en Karlien van der Vyver (37) het Vrydag vlugtig in die Durbanse landdroshof verskyn op aanklag van bedrog. Avenant was werksaam by Bidfreight Port Operations (BPO) in Richardsbaai as ŉ werkswinkelbestuurder. Hy was verantwoordelik daarvoor om maatskappyvoertuie en toerusting te diens en te herstel, sê kapt. Simphiwe Mhlongo, woordvoerder van die direktoraat van prioriteitsmisdaadondersoeke (die Valke). “Sy werk moes op ŉ koste-doeltreffende manier verrig word volgens wetgewing en maatskappy-aanskaffingsbeleide.” Avenant het in 2016 na bewering met Van der Vyver saamgespan om die maatskappy te bedrieg deur vervalste fakture. Betalings is na Van der Vyver se bankrekening en ander bankrekeninge oorbetaal. “Die maatskappy het gevolglik ŉ verlies van ongeveer R3,3 miljoen gely.” ŉ Saak van bedrog is by die polisiestasie in Richardsbaai aanhangig gemaak en die saak is aan die Valke oorgegee vir ŉ omvattende ondersoek. “Hulle is Vrydag in hegtenis geneem en aangekla. Hulle is vrygelaat op borgtog van R20 000 elk en die saak is tot 13 April 2022 uitgestel.”